RETTENS DOM (Appelafdelingen)
5. marts 2008
Sag T-414/06 P
Philippe Combescot
mod
Kommissionen for De Europæiske Fællesskaber
»Appel – personalesag – tjenestemænd – sagens afvisning af Personaleretten – søgsmålsfrist«
Angående: Appel af dom afsagt af Personaleretten (Anden Afdeling) den 19. oktober 2006 i sag F-114/05, Combescot mod Kommissionen, endnu
ikke trykt i Samling af Afgørelser, med påstand om ophævelse af dommen.
Udfald: Appellen forkastes. Philippe Combescot bærer sine egne omkostninger og betaler de af Kommissionen afholdte omkostninger.
Sammendrag
Tjenestemænd – søgsmål – frister – udtrykkeligt afslag på klage inden for svarfristen, men ikke meddelt
(Tjenestemandsvedtægten, art. 90, stk. 2, og art. 91, stk. 3)
Inden for rammerne af klageadgangen i henhold til vedtægtens artikel 90 og 91 gælder, at når svarfristen i artikel 90, stk. 2,
på fire måneder er udløbet, svarer den manglende meddelelse af et udtrykkeligt afslag, der blev truffet inden for denne frist,
til en stiltiende afvisning, der får søgsmålsfristen på tre måneder til at løbe.
Denne fortolkning er fuldt ud i overensstemmelse med formålet med klage- og søgsmålsfristerne, der har til formål at værne
om retssikkerheden i Fællesskabets institutioner, hvilket er uomgængeligt for at sikre deres korrekte funktion, således at
det undgås, at fællesskabsretsakter, der afføder retsvirkninger, kan anfægtes i ubegrænset tid. Disse frister er præceptive
og kan ikke fraviges af parterne eller Retten.
En sådan fortolkning gør desuden hverken indgreb i tjenestemandens retsbeskyttelse eller i dennes ret til forsvar, hvilke
rettigheder er tilstrækkeligt sikret og passende beskyttet ved tjenestemandens adgang til at anlægge en retssag til prøvelse
af den bebyrdende retsakt inden for tre måneder at regne fra den stiltiende afvisning af klagen.
(jf. præmis 39, 43 og 44)
Henvisning til: Domstolen, 7. juli 1971, sag 79/70, Müllers mod EØS, Sml. 1971. s. 161; org.ref.: Rec. s. 689, præmis 18;
Domstolen, 17. februar 1972, sag 40/71, Richez-Parise mod Kommissionen, Sml. 1972, s. 29; org.ref.: Rec. s. 73, præmis 6;
Domstolen, 12. juli 1984, sag 227/83, Moussis mod Kommissionen, Sml. s. 3133, præmis 12.